
נספח א: מקורות לשאלון 5391- גמרא בבא בתרא
סוגיות 1-4- עין הרע והיזק ראיה
1. היזק ראיה במרפסת בזמן הזה (פסקי דין – ירושלים דיני ממונות ובירורי יהדות, חלק ה, עמ' קמג-קמו)
ויש לדון מה דינה של מרפסת פתוחה הנהוגה בימינו, האם דינה כחצר שהיתה בימיהם שיש בה היזק ראיה, או כגינה שכתב היד רמה (בבא בתרא ב ע"ב אות כ) שיש בה היזק ראיה, או כגג העשוי לדירה שפסק הרמב"ם (הל' שכנים ג, ו) שיש בו היזק ראיה, או שנאמר וכך גם נראה, שדוקא בחצר שבימיהם יש היזק ראיה כיון שדרכם היה לעשות רוב תשמישם בחצר, וכפרש"י ריש בבא בתרא, וכן בגינה לדעת היד רמה כיון שעשויה לדירה, וכן בגג כיון שעשוי לדירה. אבל מרפסת פתוחה הנהוגה בימינו שנועדה בעיקר לשם ישיבה ומשחק אך לא לדירה ולא לעשיית רוב צרכיהם, בה אין בה היזק ראיה.
1. בסוגיות בדפים ב ע"א -ג ע"א, הגמרא הציגה שתי סוגיות מקבילות שנחלקו בדין היזק ראיה בחצר השותפים: לאו שמיה היזק או שמיה היזק (וממילא האם השותפים יכולים לכפות אחד את השני לבנות כותל באמצע החצר). 
ע"פ המשתמע מפסק הדין הנ"ל, כדעת איזו סוגיה נפסקה ההלכה?
2. בפסק הדין מוזכרים מספר מקומות בהן יש היזק ראיה, ציינו מקומות אלו, וכתבו מדוע בכל אחד מהם יש היזק ראיה?
3. לפי פסק הדין במרפסת פתוחה הנהוגה בימינו אין היזק ראיה. הסבירו במה היא שונה ממרפסת של הגמרא ומחצר השותפים?
4. על פי מה שכתבתם בסעיף ג: 
1. נסחו עקרון על פיו ניתן לקבוע האם במקום מסויים יש היזק ראיה או לא.
2. לפי העקרון שכתבתם בסעיף הקודם, האם בימנו יש דין היזק ראיה בגינות נוי של בתים פרטיים? נמקו את תשובתכם

2. בעל עין הרע מזיק לעצמו
בסוגית היזק ראיה בגמרא הוזכר בדברי  רש"י המושג  "עין רעה" (בבא בתרא דף ב ע"ב ד"ה אסור), הרב משאש והרב מלמד עוסקים בנזק שנגרם לבעל עין רעה עצמו, עיינו בדבריהם וענו על השאלות שלאחריהן:
1) הרב שלום משאש (שו"ת שמש ומגן חלק ב עמ' שכ"ו) 
והפירוש האמיתי והנכון בדברי חכמינו זכרונם לברכה: 'תשעים ותשעה מתים בעין הרע ואחד מיתת אדם'. אין זה כפשוטו שמתים מחמת שהטילו בהם עין הרע, אלא נהפוך הוא. שמתו בשביל שהם הטילו עין הרע באחרים 
2) הרב אליעזר מלמד, (פניני הלכה, אמונה ומצוותיה, פרק כג)
יותר ממה שבעל עין הרע מזיק לזולתו, הוא מזיק לעצמו, וכפי שאמר רבי יהושע (אבות ב, יא): “עין הרע ויצר הרע ושנאת הבריות מוציאים את האדם מן העולם”. עין הרע, “שלא תהא עינו של אדם רעה בממונו של חבירו, לא בבניו ולא בבנותיו ולא בצאנו ולא בבקרו ולא בכל מה שיש בידו” (אבות דר’ נתן נ”ב ל). “מעשה באדם אחד שהייתה עינו צרה במשנתו של חברו, נתקצרו חייו ונפטר והלך לו” (שם נ”א טז, א). גם מבחינה נפשית בעל עין הרע מזיק לעצמו, שאם לדוגמה הוא עוין את חברו העשיר ממנו, ואומר ביבו: מתי אהיה עשיר כמותו, מרוב תאוותו לדבר שאינו בידו ומעבר להשגתו, לא יוכל לשמוח בחלקו, ונפשו תישרף באש קנאתו (רבנו יונה אבות שם). כך כוחותיו וכישרונותיו יתכלו בתסכולו, ולא יישארו לו תעצומות נפש להגשים את ייעודו. זהו שאמרו חכמים (אבות ד, כא): “הקנאה והתאוה והכבוד מוציאים את האדם מן העולם”.
5. "תשעים ותשעה מתים בעין הרע ואחד מיתת אדם", כיצד רגילים להסביר משפט זה וכיצד מסביר אותו הרב משאש?
6. "יותר ממה שבעל עין הרע מזיק לזולתו, הוא מזיק לעצמו"
1. ע"פ המשך דבריו של הרב מלמד, הסבירו במילים שלכם לאיזה אדם קורא המדרש "בעל עין הרע"?
2. צטטו שתי משפטים ממקורות שמביא הרב מלמד לפיהם בעל עין הרע מזיק לעצמו.
7. "גם מבחינה נפשית בעל עין הרע מזיק לעצמו"
1. הסבירו משפט זה על פי דבריו של רבנו יונה המובאים ע"י הרב מלמד.
2. "כך כוחותיו וכישרונותיו יתכלו בתסכולו, ולא יישארו לו תעצומות נפש להגשים את ייעודו"
הסבירו ע"פ המשפט המצוטט את דברי המשנה: “הקנאה והתאוה והכבוד מוציאים את האדם מן העולם”.


8. שאלת התבוננות- בעקבות דברי הפניני הלכה: 
· איזו תכונה באים לבנות באדם דיני היזק ראיה? איזו התנהגות באים למנוע דיני היזק ראיה?
· הסוגיה מתייחסת לראיית הזולת כ"היזק ראיה". כתבו:
1. היכן לדעתכם ראיית הזולת מותרת ואינה מזיקה?
2. היכן לדעתכם ראיית הזולת היא חובה ואפילו עלול להגרם נזק אם לא מסתכלים על הזולת?

סוגיה 5- בניית בתי כנסת
3. סתירת בית כנסת לצורך בניית בית כנסת חדש (הרב אליעזר וולדינברג, שו"ת ציץ אליעזר, חלק יד סימן ח)
לקהילתנו קהל אשכנזים אמשטרדם שני בתי כנסת גדולים במרחק של חצי שעה ביניהם ועוד כמה בתי כנסת קטנים מפוזרים בכל העיר, שני הגדולים מכילים כמה מאות איש. 
מתפללי בית הכנסת מאחד משני הגדולים האלו נתמעטו בשנים האחרונות עד מאד, ע"י עלית משפחות שלימות לארץ ישראל וע"י עקירת דירות של משפחות רבות לרבעים חדשים שנבנו בעיר וע"י פטירת זקנים שלא שבקו בנים. 
המצב הכספי של הקהילה הורע מאד בשנים האחרונות והנהלת הקהילה אומרת שאין בכוחה לשלם את החזקה והניקוי של ביהכ"נ...
נוסף לנימוקים הנ"ל, הנהלת הקהילה אומרת לבנות ביכ"נ חדש ברובע חדש שבו התיישבו בשנים האחרונות משפחות רבות, וכדי לממן את בנית ביהכ"נ ברובע זה ברצונה לחסל את כל הבנין של ביהכ"נ הישן הנ"ל באופן שיביא תועלת כספית רצויה מאד.
הצעת ההנהלה לבנות מין צריף באופן ארעי ע"י ביהכ"נ הישן לזמן עובר שבו יהרסו את כל בנין ביהכ"נ ובמקומו של כל הבנין לבנות ביכ"נ קטן המספיק למספר המתפללים דהשתא, ועליו ועל ידו מספר דירות לגור שימכרו למשפחות שונות. נשאלתי אם יש היתר לכך. 
תשובה: 
יש להקל לסתור: [א] מקודם מכיון שיש עוד בית כנסת גדול בעיר, [ב] וגם עוד כמה בתי כנסת קטנים מפוזרים בכל העיר, [ג] ומה גם דנוסף לזה הא הרי ההצעה היא שעד שיקימו ויבנו הבית כנסת החדש יבנו בינתיים מין צריף באופן ארעי ע"י ביהכ"נ הישן באופן שלא יחסר המזג לאנשי רובע זה ולא יצטרכו אפילו לטרוח ללכת להתפלל לבית כנסת יותר מרוחק. 
9. כתבו בלשונכם את המציאות עלייה נשאלה השאלה.
10. מה היו הסברות להקל ולהרוס את בית הכנסת שהעלה הרב הראשי של אמשטרדם?
11. הציץ אליעזר פוסק להקל, כתבו בלשונכם את שלוש הסיבות שהוא מציין כדי להקל. 

סוגיה  6– הרודוס ובבא בן בוטא
4. עונשם של בית חשמונאי  (רמב"ן בראשית פרק מט פסוק י)
וזה היה עונש החשמונאים שמלכו בבית שני, כי היו חסידי עליון, ואלמלא הם נשתכחו התורה והמצות מישראל, ואף על פי כן נענשו עונש גדול, כי ארבעת בני חשמונאי הזקן החסידים המולכים זה אחר זה עם כל גבורתם והצלחתם נפלו ביד אויביהם בחרב. והגיע העונש בסוף למה שאמרו רז"ל (ב"ב ג ב) כל מאן דאמר מבית חשמונאי קאתינא עבדא הוא, שנכרתו כלם בעון הזה. ואף על פי שהיה בזרע שמעון עונש מן הצדוקים, אבל כל זרע מתתיה חשמונאי הצדיק לא עברו אלא בעבור זה שמלכו ולא היו מזרע יהודה ומבית דוד, והסירו השבט והמחוקק לגמרי, והיה עונשם מדה כנגד מדה, שהמשיל הקדוש ברוך הוא עליהם את עבדיהם והם הכריתום:
ואפשר גם כן שהיה עליהם חטא במלכותם מפני שהיו כהנים ונצטוו (במדבר יח ז) תשמרו את כהונתכם לכל דבר המזבח ולמבית לפרכת ועבדתם עבודת מתנה אתן את כהונתכם, ולא היה להם למלוך רק לעבוד את עבודת ה':

12. הרמב"ן לומד מהגמרא בבבא בתרא על עונש כבד שקיבלו החשמונאים
1. מה הוא העונש?
2. מה הן שתי הסיבות שגרמו לעונש של בית חשמונאי?
3. כיצד עונש זה משקף את את העקרון של מידה כנגד מידה?

5. הורדוס בונה את המקדש- משמעות רוחנית-(יוסף בן מתתיהו קדמוניות טו,יא)
חז"ל קבעו: "מי שלא ראה בניין הורדוס לא ראה בניין נאה מימיו" (בבא בתרא ד:), ואכן, חומות הר הבית של ימינו והממצאים הארכאולוגיים מהחפירות שנערכו ממערב ומדרום להר הבית אינם מותירים ספק: זה היה המתחם המקודש הגדול והמפואר ביותר בעת העתיקה. 
לפניכם נאומו של הורדוס לרגל חנוכת בית המקדש מחדש, קראו את הנאום וענו על השאלות שלאחריו:
הנה אבותינו אחרי שובם מארץ בבל בנו הבית הזה לאלקים, אך קטן הוא בגבהו ששים אמה מן הבית הראשון אשר בנה שלמה. אמנם אל ישת איש חטאת על אבותינו בדבר הזה, כי לא בם האשמה על אשר לא הגביהו את הבית יותר גבוה, כי כורש ודריוש בן אחשורוש שניהם יחדו חרצו המשפט על דבר מדות הבית החדש. ויען אבותינו היו תחת ממשלתם וממשלת בניהם ואחרי כן תחת ממשלת המוקדונים, על כן לא היה ביכלתם אחרי זה להגביהו לגובה הראשון. אמנם אחרי ברצון אלקים הייתי עליכם לראש, ושלום היה במעוננו ימים רבים, גם קניתי הון ועושר רב ומסים ממדינות, ועל כל אלה הלא שלמים אתי הרומיים המושלים כמעט בכל מרחבי תבל, הנני היום לתקן את המעוות, אשר נעשה אז לצורך השעה לפי מצבנו, ויען היינו משועבדים בימים מקדם. ועתה הנני להשיב תודה לאלקינו בלב תמים, על חסדו ואמתו אשר עשה עמדי, בתתו את הממלכה הזאת בידי. בבנותי את בית מקדשו על מתכונתו כפי שאת ידי וכחי. 
13. ע"פ נאומו של הורדוס שבי ציון לא יכלו לבנות את בית המקדש גבוה, מה הסיבה לכך?
14. אלו נסיבות אפשרו לדעת הורדוס לבצע את שיפוץ והרחבת בית המקדש דווקא בתקופתו?
15. לפי הגמרא בדף ד ע"א, דבריו של הורדוס, שכתבתם בשאלה 14 אינם מדויקים, הוכיחו זאת מדברי הגמרא.
  
סוגיה 9- רבנן לא צרכי נטירותא (לימוד תורה ופטור מגיוס לצבא)
6. רמב"ם, הלכות שמיטה ויובל פרק יג, הלכות יב-יג
ולמה לא זכה לוי בנחלת ארץ ישראל ובביזתה עם אחיו? מפני שהובדל לעבוד את ה' לשרתו ולהורות דרכיו הישרים ומשפטיו הצדיקים לרבים שנאמר "יורו משפטיך ליעקב ותורתך לישראל" (דברים לג, י). לפיכך הובדלו מדרכי העולם, לא עורכין מלחמה כשאר ישראל, ולא נוחלין ולא זוכין לעצמן בכח גופן, אלא הם חיל השם שנאמר: "ברך ה' חילו" (שם יא), והוא ברוך הוא זוכה להם שנאמר: "אני חלקך ונחלתך" (במדבר יח, כ). ולא שבט לוי בלבד, אלא כל איש ואיש מכל באי העולם אשר נדבה רוחו אותו והבינו מדעו להבדל לעמוד לפני ה' לשרתו ולעובדו לדעה את ה' והלך ישר כמו שעשהו האלהים ופרק מעל צוארו עול החשבונות הרבים אשר בקשו בני האדם, הרי זה נתקדש קדש קדשים ויהיה ה' חלקו ונחלתו לעולם ולעולמי עולמים, ויזכה לו בעולם הזה דבר המספיק לו כמו שזכה לכהנים ללוים, הרי דוד עליו השלום אומר: "ה' מנת חלקי וכוסי אתה תומיך גורלי" (תהילים טז, ה).
16. ע"פ התורה שבט לוי אינו יוצא למלחמה ולא נוחל בארץ ישראל, מהו העקרון שעל פיו מסביר הרמב"ם מיוחדות זו של שבט לוי?
17. הסבירו כיצד מרחיב הרמב"ם עקרון זה לכלל האנשים?
18. מהו התנאי הרוחני- התנהגותי שנדרש מאדם כדי שיהיה זכאי למעמד המיוחד של שבט לוי?  



7. הרב בן ציון מאיר חי עוזיאל ,משפטי עוזיאל , חלק ח, כא
...מ״ש הרמב״ם ז״ל: לפיכך הובדלו (הלוים) מדרכי העולם, לא עורכין מלחמה כשאר ישראל, ולא נוחלין ולא זוכין לעצמם (שמיטה ויובל פי״ג הי״ב), כוונתו היא ברורה, שאין עורכין מלחמה שבטית ככל שאר השבטים, שאחרי חלוקת הארץ בימי יהושע ואחריו, אבל במלחמת הכיבוש, וכן במלחמת הרשות, שכן ישראל נלחמים, חייבים להתגייס גם הכהנים ככל ישראל.
ובמלחמתנו זאת, שאחרים קראו אותה עלינו להשמידנו ולשעבד את פלטתנו למרותם ושלטונם, אין כל ספק בדבר, שכל איש מישראל, לרבות כהנים ולוים, חייבים להתגייס בה, גם מדין מלחמת ה׳ שהיא ירושת הארץ, וגם מדין ׳לא תעמוד על דם רעך׳ [ויקרא יט,טז]. ...

19. ע"פ הרב עוזיאל  גם שבט לוי מחוייב במלחמה של כלל ישראל, הסבירו מדוע?

8. הרב שלמה יוסף זוין, "לשאלת הגיוס של בני הישיבות", ספר הראל – צבאיות ישראלית באספקלריא תורנית, עמ' 374-370  
[רקע: מאמרו של הרב זוין פורסם כתגובה לפסיקת רבני העדה החרדית, בשנת תש"ח, שאסור לבחורי הישיבות להתגייס לצבא.]
ילמדונו רבותינו, זו מנין לכם, שבני תורה ותלמידי-חכמים פטורים מלהשתתף במלחמת מצווה של עזרת  ישראל מיד הצר הצורר העומד עליו לכלותו ולהשמידו, חלילה? ...וכי לא כך שנינו שבהצלת נפש ...אחת מישראל – "אין עושין דברים הללו (חילול שבת) אלא על ידי גדולי ישראל" (יומא, כד ע"ב)...וכי הבדל יש בין שבאותה שעה (שעליו להציל נפש) הוא מתבטל מתלמוד-תורה או שאינו מתבטל? ואם בהצלת נפש אחת כך, בהצלת רבבות אלפי ישראל על אחת כמה וכמה!
... ואף זו: כלום הצלת אחרים בלבד הוא המדובר שלפנינו? כלום אין כל אחד ואחד מאתנו, באין יוצא ובאין הבדל, עומד בפני סכנת נפשות, הוא וביתו וכל אשר לו? וכי כך היא המידה, שהעוסקים בתורה לא יהיו מחויבים להציל את עצמם, אלא יעמדו מנגד ויטילו חובת ההצלה, הצלתם הם, על אחרים? וכי כך היא המידה, או וכי זו היא דעת תורה? היכן מצינו כזאת? 
התורה מגינה על העוסקים בה? אדרבה, היא הנותנת: ישתתפו בני התורה במערכה, וזכות התורה תגן עליהם ועל חברים! ...
"רבנן לא צריכי נטירותא" (ב"ב, ז ע"ב)? רבש"ע, כלום מותר לסמוך על הנס במקום של סכנת נפשות ממש ולומר שאין רבנן צריכים שמירה? וחברון של תרפ"ט (לא תקום פעמים צרה) תוכיח, כלום לא נפלו לפני בני עולה צעירים קדושים וטהורים, כזוהר הרקיע מזהירים, מבחירי הישיבה וחכמיה? במטותא מינייכו רבנן, הקדושים ההם היו "צריכי נטירותא", או לא היו "צריכי נטירותא"? והרי הם, הם אותם האויבים-הערבים שפרעו ורצחו אז והם, הם אותם הפורעים ורוצחים עכשיו! ...הגיעו בעצמכם: הנה יצאה הוראה מ"משמר העם" להדביק את השמשות של כל החלונות בבד או נייר משום סכנת הפצצה. כלום יעלה על הדעת שתלמידי חכמים לא יעשו כזאת בטענה ש"רבנן לא צריכי נטירותא"? כלום היה אף מי שהוא מהעוסקים בתורה שהשתמטו ממילוי הוראה זו? ולמה עזבו תלמידי-החכמים, יחד עם שאר אחינו בני ישראל, את שכונות-הספר הנפגעות מיריות הצלפים ולא השתמשו בסגולה זו של "רבנן לא צריכי נטירותא"? וכי רק בשביל זה בלבד שבמקרים אלה אי אפשר לסמוך על אחרים? וכי זוהי דעת התורה? ...

20. הרב זוין כותב טענות הלכתיות ומציאותיות כנגד פטור בני ישיבות ממלחמת מצווה, כתבו שני טיעונים מרכזיים מתוך דבריו.
21. הרב זוין מזכיר את אירועי תרפ"ט בחברון ואת הוראות משמר העם (פיקוד העורף) כדי לפרוך את הטענה שרבנן לא צריכי נטירותא אפילו בעת סכנה מוחשית, הסבירו את דבריו.


  
סוגיה 10- חשיבות פדיון שבויים
מצוות פדיון שבויים היא מהמצוות החשובות שבתורה, עיינו במקורות ט-י וענו על השאלות שלאחריהם: 
9. הרמב"ם (הל' מתנות עניים פ"ח ה"י):
פדיון שבויים קודם לפרנסת עניים ולכסותן, ואין לך מצוה גדולה כפדיון שבויים, שהשבוי הרי הוא בכלל הרעבים והצמאים והערומים ועומד בסכנת נפשות, והמעלים עיניו מפדיונו הרי זה עובר על 'לא תאמץ את לבבך ולא תקפוץ את ידך' ועל 'לא תעמוד על דם רעך' ועל 'לא ירדנו בפרך לעיניך', ובטל מצות 'פתח תפתח את ידך לו', ומצות 'וחי אחיך עמך', 'ואהבת לרעך כמוך', 'והצל לקוחים למות' והרבה דברים כאלו, ואין לך מצוה רבה כפדיון שבויים.
10. שולחן ערוך (יורה דעה סי' רנב סעי' ג):
'כל רגע שמאחר לפדות השבויים, היכא דאפשר [= במקום שאפשר] להקדים, הוי כאילו שופך דמים'.
22. ע"פ הרמב"ם המעלים עיניו ממצוות פדיון שבויים עובר על איסור לא תעשה ועשה, פרטו את האיסורים השונים.
23. מדוע על פי הרמב"ם מצב השבוי חמור יותר כל מצב עוני אחר?
24. כיצד מגדיר השולחן ערוך את מי שמעכב פדיון שבויים?
11. תקנות חכמים בהגבלת מצוות פדיון שבויים
למרות המצווה הגדולה חז"ל תיקנו שתי תקנות בנושא זה:
שולחן ערוך' (שם, סעיפים ד‑ה):
אין פודין השבויים יותר מכדי דמיהם, מפני תיקון העולם, שלא יהיו האויבים מוסרים עצמם עליהם לשבותם. אבל אדם יכול לפדות את עצמו בכל מה שירצה... אין מבריחין השבויים, מפני תיקון העולם, שלא יהיו האויבים מכבידים עולם עליהם ומרבים בשמירתם.
25. מה הן שתי התקנות שתיקנו חכמים בנוגע למצוות פדיון שבויים.
26. הנימוק המשותף לשתי התקנות הוא "מפני תיקון עולם", הסבירו נימוק זה בהקשר לשתי התקנות.
27. מיהו היוצא מהכלל בתקנות אלו? 

12. פדיון שבויים של איש כוחות הבטחון שנפל בשבי בעת מילוי תפקידו
לצד העיקרון של השמירה על טובת הכלל, ישנו עיקרון המחייב לעשות מאמץ מיוחד לשחרור אדם שנפל בשבי בעת מילוי תפקידו בכוחות הביטחון: 

הרב שאול ישראלי, חוות בנימין א, סי' טז, עמ' קכג‑קכד
...נראה, שמנקודת מבט זו יש לראות את חובת המדינה בפדיון שבויי מלחמה. שכיוון שאלה יצאו למלחמה בשליחות המדינה ומטעמה, להגנת העם היושב בציון, הרי קיימת ועומדת התחייבות בלתי כתובה, אבל מובנת מאליה, שכל טצדקי [השתדלות] שיש בידי המדינה לעשות (בגבולות סבירים שאינם פוגעים בביטחונה הכללי) כדי לפדותם במקרה שיפלו בשבי [- עליה לעשות]...
יוצא לפי הרב ישראלי שמכיוון שמה שהמדינה יכולה לעשות בזה הוא מכוח החיוב שקבלה על עצמה תמורת השירות שלהם, הרי אין זה אלא כאילו הם פודים את עצמם, שבזה אין שום הגבלה

28. לדעת הרב ישראלי ישנה "התחייבות בלתי כתובה" בין המדינה לבין חייל הנשלח למלחמה, הסבירו מהי התחייבות זו?
29. הרב ישראלי משווה בין פדיון חיילים לדין אדם שפודה עצמו המוזכר בשלוחן ערוך (מקור יא)
1. מהי ההשוואה?
2. כיצד השוואה זו משפיעה על יישום תקנת חכמים בהגבלת מצוות פדיון שבויים?

סוגיה 11-גבאי צדקה ושררות על הציבור בכל נושא הצדקה
13. הרש"ר הירש דברים ט"ו פס' ז'-מצוות הצדקה כמצווה על היחיד ועל הרבים
על ציווי התורה -"כִּי יִהְיֶה בְךָ אֶבְיוֹן ...לֹא תְאַמֵּץ אֶת לְבָבְךָ..." כותב הרש"ר הירש: 
כי יהיה בך אביון יכול להיאמר רק לציבור שהרי אי אפשר לומר ליחיד: "כי יהיה בך אביון". כנגד זה לא תאמץ את לבבך - וכן המאמרים שלאחריו - אמורים בראש ובראשונה אל היחיד.. נמצא שמצווה זה פונה אל הציבור ואל היחיד כאחד, וחובת הדאגה לעניים חלה על הציבור ועל היחיד כאחד והיא תלויה בשניהם. אולם בכך כבר נתבאר קו יסוד מהותי של המצווה הזאת. ספק אם יש עוד מצווה אחת הדורשת פעילות בו זמנית מתמדת של הציבור וגם של היחיד-  כמצוה זו של הדאגה לעניים. נראה בהמשך שהמעשה הנדרש במצוה זאת איננו יכול להיעשות לא על ידי היחיד לבדו ולא על ידי הצבור לבדו, אלא שניהם חייבים להתחרות זה בזה ולפעול זה בצד זה, אם מבקשים להשיג את המטרה המוצבת במצוה זאת. שלטים הקובעים בבתים המפנים את העניים לקופת הצדקה הציבורית לא נכתבו ברוח ישראל הנאצלת מן המצוה הזאת 
30. ע"פ הרש"ר הירש "חובת הדאגה לעניים חלה על הציבור ועל היחיד" 
1. הוכיחו טענה זו מהפסוקים.
2. מהי מערכת היחסים הנכונה בין ביחיד לציבור בחובת הדאגה לעניים?
3. מדוע הרש"ר הירש מתנגד להפניית עניים רק לקופת הצדקה הציבורית?

סוגיות 12-13– מעלות הצדקה
14. רמב"ם הלכות מתנות עניים פרק י הלכה ז עד יד- מעלות הצדקה 
שמנה מעלות יש בצדקה זו למעלה מזו, 
1. מעלה גדולה שאין למעלה ממנה זה המחזיק ביד ישראל שמך ונותן לו מתנה או הלואה או עושה עמו שותפות או ממציא לו מלאכה כדי לחזק את ידו עד שלא יצטרך לבריות לשאול
2. פחות מזה הנותן צדקה לעניים ולא ידע למי נתן ולא ידע העני ממי לקח, שהרי זו מצוה לשמה... וקרוב לזה הנותן לתוך קופה של צדקה, 
3. פחות מזה שידע הנותן למי יתן ולא ידע העני ממי לקח, 
4. פחות מזה שידע העני ממי נטל ולא ידע הנותן
5. פחות מזה שיתן לו בידו קודם שישאל.
6. פחות מזה שיתן לו אחר שישאל. 
7. פחות מזה שיתן לו פחות מן הראוי בסבר פנים יפות. 
8. פחות מזה שיתן לו בעצב.

31. מהי המעלה הגבוהה ביותר ממעלות הצדקה? במה מעלה זו שונה משאר המעלות?




סוגיה 14- רבי עקיבא וטרונסופוס 
15. הרב שמשון רפאל הירש, תהילים עב
לא על שווי הקניינים ייסד ה' את החברה האנושית אלא על אי שוויי הקניינים, היינו קניינים במובן הרחב ביותר הכולל קניינים חומריים ורוחניים. ללא אי שוויון בקניינים, לא יהיה ערך לכיבוש העצמי שאדם חייב בו כלפי תאוות הרכוש ואשר מורא הצדק תובע אותו, ולא מקום למעשי הצדקה...
שיווי הקניינים הוא חלום המנוגד אף לאמת. הוא מניח שיווי כישרונות רוחניים, שיווי כח ויכולת גשמיים, שוויון מספר בני המשפחה וכו' – דבר שאינו קיים בעצת בורא הנפשות.
במובן ידוע הננו איפה כולנו בגדר עניי ה'. אין איש שכל צרכי חייו או כל תאוותו בידו, או שיכול היה- בלי סיוע זולתו – להשיג אותם מעצמו.
מבחינה ידועה כל אחד הוא נצרך, עני ה'.
32. ע"פ הרש"ר הירש לא על שווי הקניינים ייסד ה' את החברה האנושית אלא על אי שוויי הקניינים
1. הסבירו את המשפט המצוטט
2. מדוע הקב"ה לא ייסד את החברה האנושית על שוויון קניינים?
33. ע"פ הרש"ר הירש כל אדם הוא נצרך. 
1. הסבירו מדוע.
2. מה הרווח של המין האנושי מכך שכל אחד הוא "נצרך"? 

סוגיה 16 -קבלת צדקה מגוי
16. הרב פרום, "זכור זאת ליעקב" פז-צט- על קבלת תרומות ממשלת ארה"ב
נראה לחדש דהאיסור "ביבוש קצירה" הוא משום דמאריכין את הגלות, זה דווקא שאין לישראל מדינה עצמאית וכל עם ישראל הם בגלות ממש תחת שלטון העכו"ם אז האיסור הוא שעל ידי זה לא תמשך מלכותם וממילא הגלות נמשך. אבל עכשיו שיש לנו מדינה עצמאית ... כל מה שמדינת ישראל מתחזקת יותר על ידי מתן תמיכות שזקוקים לה לפי מצבנו, הרי יש בזה לקצר הגלות כי חיזוק המדינה הוא שלב בתהליך לגאולה השלמה ואם כן להיפך למצווה עוד יחשב ולא לאיסור.
והוא הטעם העיקרי, דכל השאלה הנ"ל היה שייך אם ישראל היו במצב של שלום ושלווה ככל האומות אז שייך לפלפל בזה אם מותר לקבל צדקה מן העכו"ם או אסור. אבל לפי מצבנו כיום ...שמדינת שראל נתונה בסכנה של שמד ... אזי כל תמיכה וסיוע באיזה צורה שלא תהיה יש בה משום פיקוח נפש של הכלל והצלת הכלל.
34. מה ההבדל ההלכתי בין תקופת הגלות לבין תקופת מדינת ישראל העצמאית לעניין איסור קבלת צדקה מגויים? ממה נובע הבדל זה?
35. הרב פרום מתיר קבלת תמיכה מארה"ב בהתבסס על המצב הביטחוני וקיומי של המדינה, הסבירו היתר זה.


סוגיה 17- מי כתב את התנ"ך
17.  עריכתו הסופית של התנ"ך וזמנה
המשנה שלפניכם דנה בקדושתם של קהלת ושיר השירים כדי להבין את דברי המשנה  יש להקדים שהגמרא מנתה בין הדברים שגזרו בהם טומאה "ספר" והכוונה לספר מכתבי הקודש. ולכן הדעה שסוברת שספר מסויים לא מטמא את הידים בעצם סוברת שהוא לא חלק מהתנ"ך.
1) משנה מסכת ידים (ג,ה)
כל כתבי הקדש מטמאין את הידים.
שיר השירים וקהלת מטמאין את הידים.
רבי יהודה אומר, שיר השירים מטמא את הידים, וקהלת מחלוקת.
רבי יוסי אומר, קהלת אינו מטמא את הידים ושיר השירים מחלוקת...
אמר רבי שמעון בן עזאי, מקובל אני מפי שבעים ושנים זקן ביום שהושיבו את רבי אלעזר בן עזריה בישיבה, ששיר השירים וקהלת מטמאים את הידים.
אמר רבי עקיבא, חס ושלום, לא נחלק אדם מישראל על שיר השירים שלא תטמא את הידים, שאין כל העולם כלו כדאי כיום שניתן בו שיר השירים לישראל, שכל הכתובים קדש, ושיר השירים קדש קדשים. ואם נחלקו, לא נחלקו אלא על קהלת.
36. מה משמעות הביטוי "מטמא את הידים"
37. מה עמדתו של רבי עקיבא לגבי ספר שיר השירים? 
38. לדעתכם, מדוע רבי עקיבא הציג את עמדתו בצורה כל כך חריפה?
המקורות הבאים עוסקים בספר קהלת ובספרים נוספים עליהם היה דיון האם להכניסם לתנ"ך   
2) בבלי מסכת שבת (דף יג ע"ב)
אָמַר רַב יְהוּדָה אָמַר רַב בְּרַם זָכוּר אוֹתוֹ הָאִישׁ לַטּוֹב וַחֲנַנְיָה בֶּן חִזְקִיָּה שְׁמוֹ שֶׁאִלְמָלֵא הוּא נִגְנַז סֵפֶר יְחֶזְקֵאל שֶׁהָיוּ דְּבָרָיו סוֹתְרִין דִּבְרֵי תוֹרָה מֶה עָשָׂה הֶעֱלוּ לוֹ שְׁלֹשׁ מֵאוֹת גַּרְבֵי שֶׁמֶן וְיָשַׁב בַּעֲלִיָּיה וּדְרָשָׁן
3) בבלי מסכת שבת (דף ל ע"ב)
"אָמַר רַב יְהוּדָה בְּרֵיהּ דְּרַב שְׁמוּאֵל בַּר שִׁילַת מִשְּׁמֵיהּ דְּרַב בִּקְּשׁוּ חֲכָמִים לִגְנוֹז סֵפֶר קֹהֶלֶת מִפְּנֵי שֶׁדְּבָרָיו סוֹתְרִין זֶה אֶת זֶה וּמִפְּנֵי מָה לֹא גְּנָזוּהוּ מִפְּנֵי שֶׁתְּחִילָּתוֹ דִּבְרֵי תוֹרָה וְסוֹפוֹ דִּבְרֵי תוֹרָה תְּחִילָּתוֹ דִּבְרֵי תוֹרָה... וְאַף סֵפֶר מִשְׁלֵי בִּקְּשׁוּ לִגְנוֹז שֶׁהָיוּ דְּבָרָיו סוֹתְרִין זֶה אֶת זֶה וּמִפְּנֵי מָה לֹא גְּנָזוּהוּ אָמְרִי סֵפֶר קֹהֶלֶת לָאו עַיְּינִינַן וְאַשְׁכְּחִינַן טַעְמָא הָכָא נָמֵי לִיעַיֵּין"

39. אלו קשיים תוכניים גרמו לחכמים לבקש לגנוז את ספרי יחזקאל, קהלת ומשלי? כיצד ישבו חכמים קשיים אלו?

18. הספרים החיצוניים
הספרים החיצונים הם קבוצת כתבים קדומים שנכתבו בתקופת בית שני ולא נכללו בתנ"ך. בין המפורסמים שבהם: ספר חנוך, ספר היובלים, ספר בן סירא, ספר מקבים א ו-ב.
1) קהלת רבה יב, יב-יג
"כל המכניס בתוך ביתו יותר מכ"ד ספרים מהומה הוא מכניס לביתו, כגון ספר בן-סירא" 
2) משנה סנהדרין י, א
"ואלו שאין להם חלק לעולם הבא...ר' עקיבא אומר: אף הקורא בספרים החיצוניים"
40. ע"פ רבי עקיבא מה עונשו של הקורא בספרים החיצוניים? איזה דימוי מביא המדרש לאדם המכניס ספרים אלו לביתו?
41. לאחר שלמדתם את מקורות יז-יח, כתבו מדוע, לדעתכם, היה חשוב לחכמים לקבוע בצורה מדוייקת אלו ספרים נכנסים לתנ"ך? לאור זאת הסבירו חומרת האיסור של קריאה בספרים החיצוניים? 


נספח ב: דגשים פדגוגים לשנת תשפ"ז
1. מועדי הבחינה:
מועד חורף:  ו' שבט תשפ"ז, 14.1.2027
מועד קיץ: ט סיוון תשפ"ז, 14.6.2027
2. משך הבחינה: שעתיים
3. מבנה הבחינה:
מבנה השאלון: 11 שאלות, יש לענות על 8 מתוכם. (כל שאלה 12.5 נקודות)
שאלות 1-9- גמרא, רש"י, מקורות.
בארבע מתוך 9 השאלות ישלובו סעיפי שאלות מתוך המקורות (הניקוד על אותם הסעיפים נע בין 3-6 נקודות)
שאלה 10- קטע שלא נלמד
שאלה 11- מבוא לתורה שבעל פה
4. הערות פדגוגיות:
· שאלה על קטע שלא נלמד: ניסיון של השנים האחרונות  מראה שעבודה מסודרת לאורך השנה, הן בתרגול שבועי ( ע"י נתינת קטע מהגמרא  של החומר של אותו שבוע בצורת אנסין) והן ע"י בחינה אחת לחודש (דוגמאות לשאלות ניתן למצוא  בשאלוני החובה של השנים האחרונות) משפר מאוד את סיכוי התלמידים בחלק זה. ולכן אנו ממליצים לעבוד בצורה זו.
 
· שאלה על יסודות תורה שבעל פה: שאלה זו לקוחה מחוברת צבעונית שמכילה את כל החומר וניתנת להורדה בקישור הבא:  https://www.toshba.net/tractates/1/intro?domain=toshba
מניתוח השאלונים בשנים האחרונות עולה כי תלמידים רבים מוותרים על שאלה זו, או נכשלים בשאלה זו. דבר זה נובע בעיקר מכך שברוב הכיתות חומר זה איננו נלמד בצורה מסודרת במשך השנה, אלא ניתן ללמידה עצמית לקראת הבגרות. ולכן יש ללמד חומר זה בצורה מסודרת לאורך השנה, ולהכניס שאלה בכל מבחן המתקיים לאורך השנה, ובכך להגביר את סיכויי ההצלחה של התלמידים בבגרות. שאלה זו יותר קלה מאשר השאלות בגמרא אין סיבה שהתלמידים לא יצליחו בה.
· לתשומת ליבכם!!! החל מחורף תשפ"ח השאלות על קטע שלא נלמד ומבוא לתורה שבעל פה יהפכו להיות שאלות חובה.

